Title: ประกาศคณะกรรมการคุ้มครองข้อมูลเครดิต เรื่อง หลักเกณฑ์และวิธีการอุทธรณ์ข้อโต้แย้งตามมาตรา 27 (ฉบับที่ 2)

ประกาศคณะกรรมการคุ้มครองข้อมูลเครดิต
เรื่อง
หลักเกณฑ์และวิธีการอุทธรณ์ข้อโต้แย้งตามมาตรา ๒๗ (ฉบับที่ ๒)

โดยที่เป็นการสมควรเพิ่มช่องทางการแจ้งสิทธิ
วิธีการ และระยะเวลายื่นอุทธรณ์ข้อโต้แย้งของเจ้าของข้อมูลให้สามารถแจ้งและนำส่งด้วยวิธีการทางอิเล็กทรอนิกส์ตามที่เจ้าของข้อมูลได้ตกลงไว้

อาศัยอำนาจตามความในมาตรา ๒๗
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
คณะกรรมการคุ้มครองข้อมูลเครดิตออกประกาศไว้ ดังต่อไปนี้

ข้อ ๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒  ให้ยกเลิกความในข้อ ๒ แห่งประกาศคณะกรรมการคุ้มครองข้อมูลเครดิต
เรื่อง หลักเกณฑ์และวิธีการอุทธรณ์ข้อโต้แย้งตามมาตรา ๒๗ ลงวันที่ ๙ มกราคม ๒๕๕๘
และให้ใช้ความต่อไปนี้แทน
ข้อ ๒  เมื่อมีข้อโต้แย้งเกิดขึ้น
ให้บริษัทข้อมูลเครดิต สมาชิก หรือผู้ใช้บริการ แจ้งให้เจ้าของข้อมูลทราบเกี่ยวกับสิทธิ วิธีการ
และระยะเวลายื่นอุทธรณ์ข้อโต้แย้งดังกล่าว เป็นหนังสือหรือจดหมายลงทะเบียนไปยังภูมิลำเนาหรือสถานที่ติดต่อของเจ้าของข้อมูล
เว้นแต่เจ้าของข้อมูลจะได้แจ้งไว้เป็นลายลักษณ์อักษรเมื่อขอตรวจสอบข้อมูลหรือมีบันทึกข้อโต้แย้งกับบริษัทข้อมูลเครดิต
สมาชิก หรือผู้ใช้บริการ
ว่าจะขอรับหนังสือแจ้งดังกล่าวผ่านช่องทางหรือวิธีการทางอิเล็กทรอนิกส์  ทั้งนี้ บริษัท ข้อมูลเครดิต สมาชิก
หรือผู้ใช้บริการ จะต้องจัดให้มีกระบวนการและหลักฐานที่สามารถพิสูจน์ได้ว่าเจ้าของข้อมูลได้รับการแจ้งดังกล่าวแล้วด้วย

ข้อ ๓  ให้ยกเลิกความในข้อ
๔ แห่งประกาศคณะกรรมการคุ้มครองข้อมูลเครดิต เรื่อง
หลักเกณฑ์และวิธีการอุทธรณ์ข้อโต้แย้งตามมาตรา ๒๗ ลงวันที่ ๙ มกราคม ๒๕๕๘
และให้ใช้ความต่อไปนี้แทน
ข้อ ๔  การอุทธรณ์ตามข้อ ๓ ต้องทำเป็นหนังสือ
พร้อมทั้งลงลายมือชื่อของผู้อุทธรณ์โดยระบุข้อเท็จจริงอันเป็นเหตุให้อุทธรณ์
เหตุผลที่เป็นข้อโต้แย้ง และข้อชี้แจงของบริษัทข้อมูลเครดิตและสมาชิก
รวมทั้งข้อกฎหมายที่เกี่ยวข้องกับอุทธรณ์
โดยให้แนบเอกสารหลักฐานประกอบอุทธรณ์ที่เกี่ยวข้องด้วย และให้เจ้าของข้อมูลยื่นอุทธรณ์ต่อประธานคณะกรรมการคุ้มครองข้อมูลเครดิต
เลขที่ ๒๗๓ ถนนสามเสน เขตพระนคร กรุงเทพฯ ๑๐๒๐๐
ภายในหกสิบวันนับแต่วันที่ได้รับหนังสือหรือจดหมายที่บริษัทข้อมูลเครดิต สมาชิก
หรือผู้ใช้บริการ ส่งให้ตามข้อ ๒ จนถึงวันที่คณะกรรมการคุ้มครองข้อมูลเครดิตได้รับคำอุทธรณ์ดังกล่าว

ประกาศ ณ วันที่ ๘ พฤศจิกายน พ.ศ. ๒๕๖๐
วิรไท  สันติประภพ
ประธานคณะกรรมการคุ้มครองข้อมูลเครดิต

พัชรภรณ์/อัญชลี/จัดทำ
๑๘
ธันวาคม ๒๕๖๐

นุสรา/ตรวจ
๓๐
ธันวาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๓๐๗ ง/หน้า ๒๗/๑๓ ธันวาคม ๒๕๖๐